Gandia acull el Torneig Desafío Cup del 22 al 25 de juny amb la participació de prop de 3.000 esportistes
19 juny 2025

## Gandia acull el Torneig Desafío Cup del 22 al 25 de juny amb la participació de prop de 3.000 esportistes19 juny 2025Última actualització: 19 juny 2025

![](../gestion/img/4c029160146e571608c19795c7a5c62eb0a8284d54296286245ad1f1b2b32ad3.JPG)  
  

Gandia es convertirà una vegada més en epicentre de l’esport base amb la celebració del Torneig Desafío Cup Gandia, que tindrà lloc del diumenge 22 al 25 de juny, i reunirà més de 85 equips de tot Espanya en una cita que combina esport, turisme i formació en valors.

El regidor d’Esports, **Jesús Naveiro**, va destacar la dimensió i l’impacte de l’esdeveniment: “_Estem parlant de més de 200 partits, distribuïts en quatre seus esportives de la nostra ciutat —Guillermo Olagüe, Roís de Corella, Fort Llopis i Benirredrà—, i un volum de més de 3.000 pernoctacions que suposen un impuls fonamental per al turisme esportiu en aquestes dates clau del calendari_”.

Organitzat per Goal Experience amb la col·laboració d’AC Sports i l’Ajuntament de Gandia, el torneig abasta les categories Benjamí, Aleví, Infantil, Cadet i Juvenil, tant masculines com femenines. Dos equips locals, el CF Gandia i el Portuaris, representaran la ciutat en una cita que també comptarà per primera vegada amb la participació de 13 equips femenins.

Àlex Pla, un dels directors del torneig i representant de Goal Experience, va agrair la implicació del consistori i del sector hoteler local: “_És la huitena edició de la Desafío Cup, i Gandia ja és casa nostra. Gràcies a la col·laboració amb els departaments d’Esports i Turisme, allotjarem més de 4.500 persones entre participants i familiars en hotels de la platja com el Villarriz, Safari, Porto, San Luis i fins i tot l’hotel Tu&Me, normalment només per a adults, obrirà les seues portes als joves esportistes durant aquests dies_”.

El torneig va més enllà de l’esport. A més de les competicions, els participants podran gaudir d’una experiència integral, amb activitats complementàries com la cerimònia d’inauguració el diumenge 22 a les 22:00 h a l’escenari de la Platja de Gandia, espectacles visuals i una participació especial en la Nit de Sant Joan. La cloenda tindrà lloc el dia 24 a la zona del Baladre, i es tancarà amb l’entrega de trofeus el dimecres 25 al matí.

Segons les estimacions de l’organització, l’esdeveniment podria generar un impacte econòmic superior als 750.000 euros, considerant allotjament, restauració i consum general dels assistents. “_El torneig no sols posiciona Gandia com a referent de l’esport base, sinó que reforça la nostra oferta turística fora de temporada alta_”, va afegir Naveiro.

* * *